Komisijos reglamentas (EEB) Nr. 1351/87
1987 m. gegužės 15 d.
iš dalies keičiantis Reglamentą (EEB) Nr. 1868/77, nustatantį išsamias Reglamento (EEB) Nr. 2782/75 dėl perinti skirtų kiaušinių ir ūkiuose auginamų paukščių jauniklių gamybos bei prekybos taikymo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2782/75 dėl perinti skirtų kiaušinių ir ūkiuose auginamų paukščių jauniklių gamybos bei prekybos [1] su paskutiniais pakeitimais, padarytais Reglamentu (EEB) Nr. 3494/86 [2], ypač į jo 2, 3 ir 17 straipsnius,
kadangi Komisijos reglamente (EEB) Nr. 1868/77 [3] su paskutiniais pakeitimais, padarytais Reglamentu (EEB) Nr. 3759/85 [4], numatytos nuostatos, būtinos įgyvendinant tam tikras taisykles dėl perinti skirtų kiaušinių ir paukščių jauniklių;
kadangi šios nuostatos turėtų būti pritaikytos prie naujausių Reglamento (EEB) Nr. 2782/75 pakeitimų dėl perinti skirtų kiaušinių, naudojamų viščiukų gamybai, ženklinimo; kadangi, siekiant ekonomiškiausių kiaušinių ženklinimo metodų, užtikrinant tinkamą ir veiksmingą kontrolę ir išvengiant konkurencijos iškraipymų, šiomis taisyklėmis turėtų būti deramai atsižvelgiama į skirtingą įvairių valstybių narių padėtį;
kadangi Paukštienos ir kiaušinių vadybos komitetas nepareiškė nuomonės per jo pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1868/77 nuo šiol keičiamas taip:
1) 2 straipsnis pakeičiamas taip:
"2 straipsnis
1. Perinti skirti kiaušiniai, naudojami viščiukų gamybai, atskirai ženklinami gamintojo įmonėje, kuris ant kiaušinių atspausdina savo skiriamuosius numerius. Raidės ir skaičiai žymimi neištrinamu juodu rašalu ir yra mažiausiai 2 mm aukščio bei 1 mm pločio.
2. Valstybės narės nukrypdamos gali leisti ženklinti perinti skirtus kiaušinius kitu nei 1 dalyje numatytu būdu, jei užrašai yra spausdinami juodu rašalu, yra neištrinami, aiškiai matomi ir užima mažiausiai 10 mm2 ploto. Šitaip ženklinama gamintojo įmonėje arba perykloje prieš įdedant į inkubatorių.
Bet kurios rūšies pakuotės arba talpyklos, kuriose kiaušiniai yra vežami, žymimos gamintojo įmonės skiriamuoju numeriu.
Valstybės narės, kurios naudojasi šia teise, apie tai informuoja kitas valstybes nares ir Komisiją bei joms perduoda šiam tikslui skirtas priimtas nuostatas.
3. Perinti skirtus kiaušinius galima transportuoti arba jais prekiauti valstybėse narėse tik paženklinus pagal 1 arba 2 dalį."
2) 3 straipsnyje išbraukiami žodžiai "ir juostelių".
2 straipsnis
Šis reglamentas įsigalioja 1987 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1987 m. gegužės 15 d.